‘Dis lekker (en goedkoper) in SA’, herinner Checkers SA’ners in buitelandCheckers se advertensie in die Sydney Morning Herald. (Foto: Checkers) Wanneer dit kom by goeie kos en wyn, is die gras beslis nie groener aan die ander kant van die (grens)-draad nie. Die Suid-Afrikaanse kleinhandelaar Checkers het Suid-Afrikaners in die buiteland Vrydag hieraan probeer herinner met advertensies in die Britse London Evening Standard en die Australiese Sydney Morning Herald – selfs al het hy nie in ŉ enkele winkel in Londen of Sydney nie. “Ons wil die talle Suid-Afrikaners in die Verenigde Koninkryk en Australië herinner dat ons land ŉ fantastiese plek is om te bly en dat Checkers die lewe hier selfs beter maak,” sê Mike Middleton, hoofbemarkingsbeampte van Checkers. Checkers se vergelyking van pryse in Suid-Afrika en Engeland. Dit is volgens die kleinhandelaar hoe Checkers se pryse in Australië vergelyk. Die advertensie wys hoeveel goedkoper, aldus Checkers, dit is om produkte soos Moët & Chandon, Coca-Cola, rypgemaakte kruisbiefstuk en wasgoedseep by hom te koop, teenoor winkels soos Marks & Spencer, Tesco en Waitrose in Engeland, en Coles, Aldi en Woolworths in Australië. ŉ Bottel Moët & Chandon, byvoorbeeld, kos in Suid-Afrika altesame R408 minder as in Woolworths in Australië en R288 minder as by Marks & Spencer in Engeland, sê Checkers. “Checkers verkoop nie net kruideniersware nie, ons verkoop ŉ beter leefstyl,” sê Middleton. Die advertensie nooi Suid-Afrikaners in die buiteland sommer ook om kruideniersware by hul geliefdes in Suid-Afrika te laat aflewer.